‘เอไอเอส’อู้ฟู่กำไรพุ่ง40% 3จีดันรายได้
แอดวานซ์ อินโฟร์ฯ กำไรพุ่ง 40% รายได้จากข้อมูลโตมาก ตามความนิยม 3จี งบลงทุนปีนี้อยู่ที่ 8,000 ล้านบาท
8 พ.ย. 2555

แอดวานซ์ อินโฟร์ฯ กำไรพุ่ง 40% รายได้จากข้อมูลโตมาก ตามความนิยม 3จี งบลงทุนปีนี้อยู่ที่ 8,000 ล้านบาท
บริษัทแอดวานซ์ อินโฟร์ เซอร์วิส หรือเอไอเอส (ADVANC) เปิดผลงานไตรมาส 3 ปีนี้กำไรสุทธิ 8,786 ล้านบาท เพิ่มขึ้นถึง 42.37% และรวม 9 เดือน กำไร 26,425 ล้านบาท เพิ่มขึ้น 42.40% จากช่วงเดียวกันปีก่อน
สาเหตุที่ทำให้กำไรสุทธิเติบโตดีมากเกิดจากรายได้รวม 33,721 ล้านบาทเพิ่มขึ้น 7% จากการให้บริการและการขายอุปกรณ์ การลดลงของค่าตัดจำหน่ายโครงข่าย ค่าใช้จ่ายทางการเงินและภาษีลดลง และไม่มีการบันทึกการด้อยค่าความนิยมจำนวน 386 ล้านบาท เหมือนปีก่อน
สำหรับปีนี้ บริษัทยังคงคาดการณ์รายได้จากการให้บริการไม่รวมค่าเชื่อมโยงโครงข่ายที่ระดับ 8-10% เนื่องจาก 9 เดือน รายได้เติบโตถึง 11% สอดคล้องกับประมาณการ เพราะรายได้จากการให้บริการเสียงที่เติบโต 6.7% และรายได้จากการให้บริการด้านข้อมูลที่เติบโต 33%
แนวโน้มในครึ่งหลังของปีนี้การเติบโตยังคงมีอยู่ต่อเนื่อง ปัจจัยหลักมาจากการให้บริการด้านข้อมูล คาดเติบโต 30% ซึ่งสอดคล้องกับกระแสความนิยมและปริมาณการใช้งานบริการ 3จี ที่สูงขึ้น รวมถึงจำนวนผู้ใช้อุปกรณ์สมาร์ทดีไวซ์ที่เพิ่มขึ้นด้วย ส่วนรายได้จากการให้บริการเสียงชะลอตัวลง
บริษัทคาดการณ์ว่าในปีนี้ อิบิทด้ามาร์จินยังคงอยู่ในระดับ 44% และวงเงินลงทุนทรงตัวอยู่ที่ระดับ 8,000 ล้านบาท